

**Dinamikus Yardstick Előnyszámítási Szabályzat 2021**
A szabályzatot az MVSZ (04) Elnöksége jóváhagyta

**Preambulum**

A Yardstick előnyszámrendszer (továbbiakban YS rendszer) egy egyszerű rendszer, amivel különböző hajók egymással versenyezhetnek. Miután a Yardstick előnyszám (továbbiakban YS szám) a versenyben elért, futott időből számolandó, nem csak a hajó műszaki adatai (hossz, szélesség, merülés, vitorlafelület stb.), hanem a hajó és a vitorlák állapotát és a kormányos, valamint a csapat képeségét is tükrözi az előnyszámban.

A rendszer működésének alapja a Regisztrációs adatlap, melyet minden évben önbevallásos úton kell kitölteni VIHAR rendszeren keresztül. A feltöltött dokumentum jóváhagyását követően az adott év végéig érvényes, ezután a hajó elveszíti jogát a versenyrendszeren belüli versenyeken való részvételre.

A rendszer csak akkor működőképes, ha mindenki a valóságnak megfelelő adatokat vallja be. Az adatlapon szereplő technikai adatok és a korábban futott futamidők határozzák meg a számolás alapját, és áttételesen a versenytársakat is, így a rendszer tisztaságához elengedhetetlen ennek pontos kitöltése.

Bizonyos szélviszonyokban, illetve bizonyos szituációkban a rendszer nem működik minden igényt kielégítően (pl.: sikló és nem sikló hajók közötti sebességkülönbségek, hosszú túraversenyeken előfordulhat, hogy a Balatonon nem mindenhol egyforma szélviszonyok vannak északi és déli part közötti különbség egy tipikus ilyen eset).

A Balatonon található hajóállomány nagyon sokféle. Nincs olyan rendszer, ami egy előnyszámmal 100 éves fahajóknak és modern high-tech hajóknak igazságos előnyszámot adhat, ami minden körülmények között működik. Fontos, hogy ismerjük a rendszer korlátait és ezek fényében értékeljük annak megfelelőségét.

**A Yardstick rendszer 2021/2022-es újra formálásának célja**

A 2021/2022-es évben a szabályzat alkalmazását az MVSZ tesztidőszaknak tekinti, ennek értelmében jelen szabályzat 2022 december 31-ig hatályos. Az év során szerzett tapasztalatok alapján a szakbizottságok a jelen szabályzatot és az általa leírt rendszert 2023 év elején felülvizsgálják.

**A szabályozás célja és elemei**

Jelen szabályzat célja a Magyarországon megrendezésre kerülő vitorlásversenyeken induló hazai egytestű hajók Yardstick szám kiadásának és újra számolásának szabályozása, valamint a dokumentált adatok ellenőrzésének egységes feltételrendszerbe foglalása.

**A szabályozás elemei**

1. Ideiglenes Yardstick számok meghatározása
2. A felszerelések figyelembevétele az előnyszám meghatározásánál
3. A Dinamikus Yardstick előnyszámítás alapelvei
4. Yardstick számok korrigálása futási eredmények alapján
5. Yardstick értékelési csoportok
6. Kérdések és észrevételek kezelése
7. Regisztrációs adatlapok és előnyszámítási bizonylatok nyilvánossága

# Ideiglenes Yardstick számok meghatározása

## Az ideiglenes előnyszámot az MVSZ Hajózástechnikai Albizottsága állapítja meg az alábbiak szerint:

1. Regisztrációs adatlapon megadott technikai paraméterek (WS Equipment Rules of Sailing - továbbiakban ERS szerint mérve)
2. A hajó típus, Regisztrációs adatlap vagy Felmérési bizonylat szerinti esetleges eltérések
3. Aktuális magyar Yardstick lista
4. Deutscher Segler Verband Yardstick lista
5. ORC adatbázis

## Az újonnan regisztráló hajók előnyszámának meghatározása többféle módon történhet:

### 1. eset: a hajó olyan módosítatlan típushajó, amelynek már van hazai előnyszáma.

### 2. eset: a hajó nem szerepel a hazai előnyszám-nyilvántartásban, viszont típus szerepel a német (Deutscher Segler-Verband) YS katalógusban.

### 3. eset: a hajó nem szerepel a német katalógusban és nem olyan módosítatlan típushajó, amelynek már van hazai előnyszáma.

## Az 1. és 2. esetben az egyes hajók előnyszám meghatározása osztályszabályban vagy típushajó esetén a specifikációban feltüntetett standard felszereléstől való eltérés figyelembevételével történik.

### A 3. esethez tartozó kérelem esetén amennyiben a hajó, vagy típusában azonos hajó rendelkezik érvényes ORC felmérési bizonylattal, úgy az abban megállapított előnyszámokból visszaszámolt YS szám is szerepet játszik az ideiglenes YS szám meghatározásában.

## A 3. esetben, egy teljesen új hajó egy Yardstick korrekcióig alkalmas ideiglenes előnyszámot kap. Az ideiglenes előnyszámot 5, a versenyrendszerben futott futam futásiteljesítménye után váltja fel egy új YS szám, mely folyóév végéig érvényben marad.

# A felszerelések figyelembevétele az előnyszám meghatározásánál

A méréseket a WS ERS szerint kell elvégezni.

## Az osztályszabályban vagy típushajó esetén a specifikációban feltüntetett vitorla felülettől történő eltérés esetén (az alábbiakban „normál vagy standard” kifejezés alatt a típusra jellemzőt kell érteni, top a 8/9 felett lévő bekötési pontot kell érteni).:

számított össz vitorla felület túllépése esetén 5%-ként -1 pont

számított össz vitorla felület csökkenése esetén 5%-ként +1 pont

spinnaker vitorlafelület túllépés esetén 10%-ként -1 pont

spinnaker vitorla felület csökkenése estén 10%-ként +1 pont

génua helyett orrvitorla +1 pont

orrvitorla helyett génua -1 pont

normál spinnaker nélkül +1 pont

normál spinnaker helyett top spinnaker -1 pont

top spinnaker helyett normál spinnaker +1 pont

Code Zero, top reacher -1 pont

## A standard (azaz gyári) kiviteltől eltérő motor és propeller esetén:

becsukható propeller helyett merev propeller +1 pont

merev propeller helyett becsukható propeller -1 pont

becsukható propelleres motor helyett nincs motor -1 pont

merev propelleres motor helyett nincs motor -2 pont

standard kivitelben nincs motor, de a hajóban

becsukható propelleres motor van +1 pont

merev propelleres motor van +2 pont

## Trapéz páronként -1 pont

## Az a hajó, amelyik rudazatában, tőkesúly kialakításában tér el a standard kiviteltől vagy a korábbi Felmérési és előnyszámítási bizonylatában vagy Regisztrációs adatlapjában változás jelent be a rudazattal és/vagy tőkesúllyal kapcsolatban, nem tekinthető típushajónak, előnyszámát időeredményei alapján kell meghatározni, addig ideiglenes YS számmal versenyez.

## Megkötések a vitorlák viselésére:

### A génuát vagy az orrvitorlát mindig csak a szél felőli oldalra szabad kitámasztani, sohasem a szél alatti oldalon. Ez alól kivétel a perdülés ideje.

### Az a hajó melyet spinnaker nélkül regisztráltak, egyidőben csak egy genuát vagy orrvitorlát viselhet.

### Spinnakerrel regisztrált hajó a spinnakerrel egyidőben viselhet az orrmerevítőre erősítve egy genuát vagy orrvitorlát.

### Spinnakerrel regisztrált hajó, spinnaker helyett viselhet egyidőben két genuát, melyek közül az egyiknek rögzítettnek kell lennie az orrmerevítőhöz.

### Egy spinnaker helyett szabad viselni blistert, vagy egyéb bőszeles vitorlát, amennyiben méretei nem lépik túl a megengedett spinnaker maximális méreteit.

### Csak egy spinnaker rúd használható, amely nem lehet hosszabb, mint 1,05J kivéve, ha az osztályelőírás mást tartalmaz.

### A normál (nem top) spinnaker felhúzó pont csak közvetlenül az előmerevítőnek az árbóchoz rögzítése közelében (maximum 15 cm távolságra) helyezhető el.

# A Dinamikus Yardstick előnyszámítás alapelvei

## A hajók futam idejének (elapsed time, ET) összehasonlíthatóságát az előnyszám biztosítja. A versenyen elért százszoros futamidőt elosztva a hajó előnyszámával (YS) megkapjuk a számított versenyidőt. A versenyen elért eredményt a számított versenyidők (corrected time, CT) alapján határozzuk meg.

## Számított versenyidő = futamidő\*100/előnyszám

## Az előnyszám évente egy alkalommal március 31-ig módosulhat az előző versenyévad közben elért eredmények figyelembevételével, kivételt képeznek ez alól az ideiglenes YS számok.

## Amennyiben egy hajó a versenyrendszerben két különböző Regisztrációs adatlappal rendelkezik (különböző technikai paraméterekkel indul egyes versenyeken), úgy két különálló regisztrációt kell kezdeményezni a Hajóregiszterbe, az adott technikai paramétereknek megfelelően. A Hajóregiszterben két különálló hajóként jelenik majd meg a két regisztráció.

### Ilyen esetekben az azonos lajstromszámú hajó két különböző előnyszámmal rendelkezhet.

### A versenyekre történő nevezéskor a felelős személy felelőssége, hogy a megfelelő regisztrációval nevezze a hajót az adott versenyre.

# 2022-es Yardstick előnyszámok meghatározása

## A VIHAR-ban 2022.03.31-ig rögzített hajótípus és YS szám képezi a számítás alapját.

## A 2021-es szezonból 12 futam került kiválasztásra a Titkárság, Hajózástechnikai és Nagyhajós bizottság által. A számolások az 5. pontban részletezettek szerint történtek a 2021-es szezonban kiválasztott 12 versenyre.

## A hajóknak és típusoknak a 12. verseny után megállapított YS száma a 2022. évi szezon induló YS előnyszáma. Természetesen, ha egy hajó (típus esetén, ha egy hajó is indult abból a típusból akkor a típus összes hajójának YS száma módosult) nem indult egyik versenyen sem, vagy nem sikerült azonosítani, akkor annak a YS száma nem változott.

## Típusonként a HTAB mintát veszi figyelembe a rendszer.

## Amennyiben valaki azt tapasztalja, hogy rossz a hajójának típus besorolása (hajólevél szerinti), vagy a versenyek valamelyikén indult, de azonosítási hiba miatt nem jól került megállapításra a YS száma, az kérjük a mellékletben található formanyomtatvány kitöltésével és a hajo.register@hunsail.hu e-mail címre való megküldésével jelezze.

### A Yardstick szám felülvizsgálati kérelmet a Titkárság, Nagyhajós Bizottság és a Hajózástechnikai Albizottság közösen kivizsgálja 15 napon belül és minden esetben írásos indoklással együtt visszajelzést küld az érintetteknek.

# Yardstick számok korrigálása futási eredmények alapján

## Az előnyszámokat az alábbi folyamat szerint számolja a Titkárság a 2022szezonra:

### Meghatározásra kerül az összes egytestű hajóra, amelyik érvényesen teljesítette a futamot egy számított futamidő. A számított futamidő = futamidő\*100/előnyszám, ahol az előnyszám a jelenleg a VIHAR-ban nyilvántartott, vagy ha már nem az első futam amelyikre a dinamikus számolás történik, akkor az utolsó számolásból kapott YS szám.

### A számított futamidőkből egy átlag számított futamidő (standard corrected time, SCT) képződik.

### Minden, a versenyen résztvevő hajónak futamonként egy napi YS szám kerül meghatározásra, mely úgy kerül kiszámításra, hogy a futamidő (ET) százszorosát osztjuk az átlag számított futamidővel (SCT).

nYS = (100\*ET) / SCT

### Egy hajó vagy típus teljesítmény mutatója (Performance Indicator, PI) a napi YS száma és vagy a jelenleg a VIHAR-ban nyilvántartott vagy ha már nem az első futam amelyikre a dinamikus számolás történik akkor az utolsó számolásból kapott YS száma közötti különbség. Egy típus esetén a teljesítmény mutató átlaga a Hajóregiszterben a típusba tartozó hajók és a versenyen a típusban indult hajók hányadosaként kerül kiszámításara úgy, hogy amennyiben a nyilvántartott hajók száma több mint 13, az osztó maximális értéke 13.

PI = nYS – YS (VIHAR vagy utolsó Dinamikus YS)

### A teljesítmény mutató, PI az alábbiak szerint korrigálja a korábban megállapított vagy dinamikusan számolt YS számot

új YS = YS + (PI \* PM)

###  ahol PM 2022-ben 0,2, ami meghatározza milyen súllyal módosul a yardstick szám.

### A Dinamikus számolás futamonkénti YS eredménye kerül meghatározásra.

### A naptári év végéig, minden alkalmasnak ítélt futam után számolt és megállapított YS szám a következő az év eleji induló Y-számból kerül megállaításra és év végén ezek átlagát veszi a rednszer.

## Az év végén a Yardstick számok korrekciója az alábbiak szerint kerül megvalósításra:

### Amennyiben a szezon összes YS korrekcióhoz használt futama alapján fent leírt módon számított dinamikus YS szám és a VIHAR-ban rögzített YS szám között az eltérés +/-1 vagy +/-2 pont akkor, a következő évi aktuális VIHAR-ban rögzített YS szám +/-1 módosul, amennyiben az eltérés +/-3, +/-4, +/-5 vagy +/-6 pont akkor a következő évi aktuális VIHAR-ban rögzített YS szám +/-2 módosul, míg, ha az eltérés +/-7 vagy annál több pont eltérés esetén maximum 3 ponttal módosul a következő évre a VIHAR-ban nyilvántartott előnyszám.

## Az egyedi eseteket, amelyekben a fenti számítástól eltérni szükséges a Titkárság, Nagyhajós Bizottság és a Hajózástechnikai bizottság közösen kezelik, és minden esetben írásos indoklással együtt adnak ki és rögzítenek a VIHAR-ban ilyen előnyszámot.

# Yardstick csoportok meghatározása

|  |  |
| --- | --- |
| **Csoport megnevezése** | **YS szám** |
| Yardstick I. csoport | 96 alatt |
| Yardstick II. csoport | 96-104 |
| Yardstick III. csoport | 104fölött |
| Yardstick Open | egyéni |

## Yardstick Open értékelési csoport

## Azon hajók, melyek az alábbi kritériumok valamelyikét teljesítik YS Open értékelési csoportba kerülnek, az MVSZ versenyrendszerében osztályba sorolt hajók kivételével:

## Billenthető tőkesúly

## Vízballaszt / egyéb mozgatható ballaszt

## Carbon hajótest, az MVSZ versenyrendszerében osztályba sorolt hajók kivételével.

## DSS

## Uszonyok

## Kiülő-keret vagy legalább 2 pár trapéz.

# A megállapított számokkal kapcsolatos kérdések és észrevételek kezelése

## A megállapított YS számokkal kapcsolatos észrevételeket Titkárságnak címezve e-mailben a hunsail.hu-n megtalálható formanyomtatványon keresztül a hajo.register@hunsail.hu e-mail címen lehet bejelenteni.

## A beérkezett leveleket a Titkárság 15 munkanapon belül kivizsgálja és megválaszolja.

# Az adatok nyilvánossága

## Minden az MVSZ versenyrendszerében nyilvántartásba vett hajónak szerepelnie kell az MVSZ VIHAR rendszerében. A hajók regisztrációjának és nyilvántartásának menetéről az MVSZ Hajóregisztrációs és Nyilvántartási Szabályzata rendelkezik.

## Minden hajó Regisztrációs adatlapja a személyes adatok kivételével a VIHAR rendszerben regisztrált sportolók számára elérhető.

## A hajók naptári évre érvényes yardstick számai folyó év március 31-től az Aktuális Yardstick listában megtekinthetők a Szövetség hivatalos honlapján, http://hunsail.hu.